# Yehudà ben Moshe

Yehudà ben Moshe ha-Cohen o Judà ben Mosca, va ser un metge i traductor jueu del segle xiii a la cort d'Alfons X el Savi, que va traduir obres científiques àrabs i hebrees al castellà.

## Vida

Poc es coneix de la seva vida, encara que la seva carrera intel·lectual si que ha estat estudiada, un cop resolts els problemes de les diferents grafies del seu nom que alguns autors havien arribat a atribuir a tres persones diferents.
Va ser metge, encara que cap dels texts parla dels seus coneixements ni de les seves activitats mèdiques. Sembla que va ser el metge personal d'Alfons X el Savi. Sabem que era molt entès en astronomia i que sabia i entenia l'àrab i el llatí, a més de l'hebreu, la seva pròpia llengua. La seva col·laboració amb el rei savi s'estén des de 1243 a 1276.

## Obra
### Original

* Les Taules alfonsines, fetes durant nou anys (entre 1263 i 1272) en col·laboració amb Isaac ben Sid (Rabí Çag). D'aquestes taules només se’n conserven els cànons, però no pas les taules pròpiament dites que només coneixem per versions llatines posteriors; curiosament els cànons (en castellà) no serveixen per a interpretar les taules (en llatí).

### Traduccions

* Lapidario, un tractat sobre les propietats de les pedres atribuït a un tal Abolays, savi musulmà d'origen caldeu del que no se’n sap res. La traducció la va ordenar el rei Alfons l'any 1243 i es devia acabar el 1250. En la traducció hi va participar el clergue Garci Pérez.
* Libro conplido en los judizios de las estrellas, un tractat d'astrologia escrit per Abú al-Hasan Alí ibn Abí al-Rijàl (Abenragel) al segle xi amb el títol de Kitab al-bàri fi akhàm an-nuyyum. La traducció també va ser ordenada pel rei i es va començar el 1254.
* Los 4 libros de las estrellas de la Ochava Esfera, un tractat d'astronomia; traducció feta el 1256 amb la col·laboració de Guillén Arremón d'Aspa. El 1276, Samuel ha-Leví, Joan de Messina i altres savis en faran una revisió completa.
* Libro dell Alcora, tractat sobre l'esfera celeste, datada el 1259 en col·laboració amb Joan D'Aspa.
* Libro de las cruzes, un tractat d'astrologia d'un tal Ubayd Allàh sobre el que no existeix unanimitat en la seva identificació., datada l'any 1259 i feta en col·laboració amb Joan D'Aspa.
* Algunes fonts li atribueixen també la traducció del Picatrix, un tractat de màgia de, potser, Màslama al-Majrití.

## Referències

* ↑ Romano, pàgina 134.
* ↑ Romano,De historia judia, pàgina 452.
* ↑ Alvar, capítol 3.1.1.
* ↑ Fernández Pérez, pàgina 30.
* ↑ Muñoz, pàgina 154.
* ↑ Romano, La ciencia hispanojudía, pàgines 141 i 142.

## Bibliografia

* Fernández Pérez, Iván. Aproximación histórica al desarrollo de la astronomía en España. Tesi doctoral, Universidad de Santiago de Compostela, 2009. (castellà)
* Hilty, Gerold. Libro Conplido en los Iudizios de las Estrellas. Al-Andalus: revista de las Escuelas de Estudios Árabes de Madrid y Granada, ISSN 0304-4335, Volum 20 Num. 1 (1955). Pàgines 1-74. (anglès)
* Glick, Thomas et al. (eds.). Medieval Science, Technology, and Medicine: An Encyclopedia. Rouledge. New York, 2005. ISBN 9780415969307. (anglès)
* Hasse, Dag Nikolaus. The social conditions of the Arabic-(Hebrew-) Latin Translation Movements in Medieval Spain and in the Renaissance. A: Speer, Andreas i Wegener, Lydia (eds.) Wissen über Grenzen: Arabisches Wissen und lateinisches Mittelalter. Walter de Gruyter, 2006. ISBN 9783110194319. Pàgines 68-86. (anglès)
* Muñoz, Rafael. Los orígenes del Libro de las Cruces, de Alfonso X el Sabio (1a parte). Revista de filología de la Universidad de La Laguna. Volum 1 (1982). ISSN 0212-4130. Pàgines 153-176. (castellà)
* Romano, David. La ciencia hispanojudía. Editorial Mapfre. Madrid, 1992. ISBN 84-7100-258-2. (castellà)
* Romano, David. De Historia Judía Hispànica. Homenatge al Professor David Romano Ventura. Universitat de Barcelona, 1991. ISBN 84-7875-453-9.
* Vernet, Joan Parés, Ramon (dirs.). La Ciència en la Història dels Països Catalans. Volum I. Institut d'Estudis Catalans. Barcelona, 2004. ISBN 84-7283-761-0. (català)

## Enllaços externs

* Alvar, Carlos. Textos científicos traducidos al castellano durante la Edad Media. Cervantes Virtual. Consultat el novembre de 2012. (castellà)
* «Yehudà ben Moshe». Gran Enciclopèdia Catalana. Barcelona: Grup Enciclopèdia Catalana.